འ༽ «བཀའ་བརྒྱད་ཆེན་མོ་གསང་བ་ཟིལ་གནོན་ལས༔ བླ་མ་རིག་འཛིན་འདུས་པའི་བཟློག་པ་བདུད་བཞི་གཡུལ་འཇོམས་བཞུགས་སོ༔» བླ་མ་ཐོད་ཕྲེང་སྐུ་ལ་འདུད༔ ས་མ་ཡ༔ རྒྱ་རྒྱ་རྒྱ༔ «བདག་འདྲ་པདྨ་འབྱུང་གནས་ཀྱིས༔ བཟློག་པ་བདུད་བཞི་གཡུལ་འཇོམས་བསྟན༔ མ་འོངས་རྗེས་འཇུག་སྐལ་ལྡན་ལ༔ དཀྱིལ་འཁོར་བསྒྲུབ་ཅིང་སྤེལ་པའི་ཚེ༔ ལས་ངན་བདུད་ཀྱིས་བར་ཆོད་སྡང་༔ དེ་ཕྱིར་བར་ཆད་ཟློག་པའི་ཐབས༔ སྙིང་བྱང་ཟབ་མོ་ཐུགས་ཀྱི་རྒྱ༔ ཡི་གེར་ཐོབ་ལ་གཏེར་དུ་སྦོས༔ ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «གཏོར་མ་ལིངྒ་ཤ་དུམ་བཅས་བཤམས་ཤིང་༔» ཧཱུྃ༔ ལྷོ་ནུབ་ཟླ་གམ་པད་ཉི་རོ་ཡི་གདན༔ བླ་མ་དྲག་པོ་རྡོ་རྗེ་ཐོད་ཕྲེང་རྩལ༔ དབུ་དགུ་ཕྱག་ནི་རྣམ་པ་བཅོ་བརྒྱད་པ༔ ཡུམ་མཆོག་གསང་བ་ཡེ་ཤེས་སྐུ་ལ་འཁྲིལ༔ བསྐལ་པའི་མེ་དཔུང་ཀློང་ཡངས་དབུས་ན་འགྱིང་༔ རིག་འཛིན་འདུས་པའི་དཀྱིལ་འཁོར་རྒྱ་མཚོའི་ཚོགས༔ དབྱིངས་ནས་སྐུར་བཞེངས་བཟློག་བསྒྱུར་ཕྲིན་ལས་མཛོད༔ ཧཱུྃ༔ སྔོན་ཚེ་བཟློག་པ་གང་ནས་བྱུང་༔ མཆོད་རྟེན་བདེ་བྱེད་བརྩེགས་པའི་དྲུང་༔ རིག་འཛིན་འདུས་པ་རྒྱ་མཚོ་ཡིས༔ བཀའ་བརྒྱད་དཀྱིལ་འཁོར་སྒྲུབ་པའི་ཚེ༔ དམ་སྲི་སྤུན་དགུའི་བར་ཆད་བརྩམས༔ རིག་འཛིན་འདུས་པའི་ཚོགས་རྣམས་ཀྱིས༔ ལས་མཐའ་བསྒྲུབ་པའི་ཆ་ལག་བཅོམ༔ གསང་བ་ཟིལ་གནོན་དཀྱིལ་འཁོར་གདབ༔ རུ་ཏྲ་བསྒྲལ་བའི་ས་གཞི་བཅགས༔ དྲག་པོའི་གཏོར་ཆེན་ཟུར་གསུམ་བཞེངས༔ གཏུམ་དྲག་ཕོ་ཉ་རྩང་ཕུར་བཙུགས༔ དམ་སྲི་བསྒྲལ་བའི་ཟོར་ཐུན་བསྒྲིལ༔ མཐུ་སྟོབས་དཔལ་གྱི་ཐོད་རྔ་བརྡུངས༔ བཟློག་བསད་དྲེགས་པའི་འཁོར་ལོ་བསྐོར༔ མ་གཟའ་ཤན་པ་ཕོ་ཉར་རྦད༔ རྩལ་ཆེན་དམོད་པའི་ཟོར་འཕང་ཚེ༔ དམ་སྲི་སྤུན་དགུ་དམ་ལ་བཏགས༔ ཕྱིན་ཆད་ནམ་ཡང་མི་སྡང་བྱས༔ སྒྲུབ་པའི་རྐྱེན་ངན་བར་ཆད་ཞི༔ སྔོན་ཚེ་བཟློག་བྱུང་ཁུངས་ཡང་བཟང་༔ བར་དུ་རྟེན་འབྲེལ་གནད་ཀྱང་ཟབ༔ ཐ་མ་བཟློག་པའི་ཚིག་ཀྱང་ཚང་༔ དེ་བཞིན་དེ་རིང་རྣལ་འབྱོར་གྱིས༔ སྒྲུབ་པའི་བར་ཆད་བཟློག་ཏུ་གསོལ༔ ཧཱུྃ༔ སྐུ་མདོག་དམར་སྨུག་རྔམ་པར་སྟོན་པ་ཡིས༔ བླ་མ་སྒྲུབ་ལ་བར་དུ་གཅོད་པ་ཟློག༔ ཞལ་གདངས་ལྗག་འདྲིལ་སྤྱན་རྩ་འཁྲུག་པ་ཡིས༔ ཡི་དམ་སྒྲུབ་ལ་བར་དུ་གཅོད་པ་ཟློག༔ དབུ་སྐྲ་དམར་སེར་མེ་ལྟར་འབར་བ་ཡིས༔ ཏིང་འཛིན་སྒྲུབ་ལ་བར་དུ་གཅོད་པ་ཟློག༔ བཅོ་བརྒྱད་ཕྱག་ན་མཚོན་ཆ་བསྣམས་པ་ཡིས༔ ཁྲོ་བོ་སྒྲུབ་ལ་བར་དུ་གཅོད་པ་ཟློག༔ སྤུ་གྲིའི་སྒྲོ་གཤོག་མཁའ་ལ་བགྲད་པ་ཡིས༔ དམ་ཅན་སྒྲུབ་ལ་བར་དུ་གཅོད་པ་ཟློག༔ དུར་ཁྲོད་ཆས་བརྒྱད་རབ་ཏུ་རྫོགས་པ་ཡིས༔ ཆོས་སྐྱོང་སྒྲུབ་ལ་བར་དུ་གཅོད་པ་ཟློག༔ ཡུམ་མཆོག་གསང་བ་ཡེ་ཤེས་འཁྲིལ་བ་ཡིས༔ དཀྱིལ་འཁོར་སྒྲུབ་ལ་བར་དུ་གཅོད་པ་ཟློག༔ ཞལ་གསུམ་ཕྱག་དྲུག་ཁྲོ་ལ་ཆགས་པ་ཡིས༔ ནོར་ལྷ་སྒྲུབ་ལ་བར་དུ་གཅོད་པ་ཟློག༔ དུར་ཁྲོད་ཆས་བརྒྱད་རབ་ཏུ་བརྒྱན་པ་ཡིས༔ གཏེར་བདག་སྒྲུབ་ལ་བར་དུ་གཅོད་པ་ཟློག༔ ཡབ་ཡུམ་ཞབས་ནི་བརྐྱང་བསྐུམ་འཁྲིལ་བ་ཡིས༔ གཏེར་སྲུང་སྒྲུབ་ལ་བར་དུ་གཅོད་པ་ཟློག༔ མེ་རི་སྨུག་ནག་ཀློང་དུ་བཞུགས་པ་ཡིས༔ སྒྲུབ་ལ་བར་དུ་གཅོད་པའི་དམ་སྲི་ཟློག༔ ཧཱུྃ༔ ལྷུན་གྱིས་གྲུབ་པའི་རིག་འཛིན་ཆེན་པོ་ཡིས༔ ཞི་བའི་དཀྱིལ་འཁོར་སྒྲུབ་པའི་བར་ཆད་ཟློག༔ ཕྱག་རྒྱ་ཆེན་པོའི་རིག་འཛིན་ཆེན་པོ་ཡིས༔ རྒྱས་པའི་དཀྱིལ་འཁོར་སྒྲུབ་པའི་བར་ཆད་ཟློག༔ ཚེ་ལ་དབང་བའི་རིག་འཛིན་ཆེན་པོ་ཡིས༔ དབང་གི་དཀྱིལ་འཁོར་སྒྲུབ་པའི་བར་ཆད་ཟློག༔ རྣམ་པར་སྨིན་པའི་རིག་འཛིན་ཆེན་པོ་ཡིས༔ དྲག་པོའི་དཀྱིལ་འཁོར་སྒྲུབ་པའི་བར་ཆད་ཟློག༔ ཧཱུྃ༔ སློབ་དཔོན་ཆེན་པོ་མཉྫུ་ཤྲཱི་ཡིས༔ དཀྱིལ་འཁོར་སྒྲུབ་པའི་ཐང་ལྷོད་བར་ཆད་ཟློག༔ སློབ་དཔོན་ཆེན་པོ་ནཱ་གརྫུ་ན་ཡིས༔ གཞི་ལེན་མཚོན་གྱི་བར་ཆད་བཟློག་ཏུ་གསོལ༔ སློབ་དཔོན་ཆེན་པོ་ཧཱུྃ་ཆེན་ཀ་ར་ཡིས༔ མཚམས་གཅོད་སྒོ་ཡི་བར་ཆད་བཟློག་ཏུ་གསོལ༔ སློབ་དཔོན་ཆེན་པོ་བི་མ་མི་ཏྲ་ཡིས༔ མཆོད་རྫས་བཀྲམ་པའི་བར་ཆད་བཟློག་ཏུ་གསོལ༔ སློབ་དཔོན་ཆེན་པོ་པྲ་བྷ་ཧསྟཱི་ཡིས༔ གཞུང་བསྲང་སྔགས་ཀྱི་བར་ཆད་བཟློག་ཏུ་གསོལ༔ སློབ་དཔོན་ཆེན་པོ་དྷ་ན་སཾ་སྐྲྀ་ཡིས༔ གཞན་སྣང་དབང་སྡུད་བར་ཆད་བཟློག་ཏུ་གསོལ༔ སློབ་དཔོན་ཆེན་པོ་རོམྦུ་གུ་ཧྱ་ཡིས༔ དབང་བཞིའི་དངོས་གྲུབ་བར་ཆད་བཟློག་ཏུ་གསོལ༔ སློབ་དཔོན་ཆེན་པོ་ཤཱནྟིཾ་གརྦྷ་ཡིས༔ ལས་མཐའ་རྒྱས་འདེབས་བར་ཆད་བཟློག་ཏུ་གསོལ༔ དགོངས་བརྒྱུད་ཡེ་ཤེས་སློབ་དཔོན་ཆེན་པོ་ཡིས༔ དགོངས་བརྒྱུད་ཀློང་དགུའི་བར་ཆད་བཟློག་ཏུ་གསོལ༔ བརྡ་བརྒྱུད་ཡེ་ཤེས་སློབ་དཔོན་ཆེན་པོ་ཡིས༔ ཤོག་སེར་གཏེར་གྱི་བར་ཆད་བཟློག་ཏུ་གསོལ༔ སྙན་བརྒྱུད་ཡེ་ཤེས་སློབ་དཔོན་ཆེན་པོ་ཡིས༔ བཤད་སྒྲུབ་སྤེལ་བའི་བར་ཆད་བཟློག་ཏུ་གསོལ༔ དམ་ཚིག་དབང་གི་སློབ་དཔོན་ཆེན་པོ་ཡིས༔ ཆོས་བདག་ཚེ་ཡི་བར་ཆད་བཟློག་ཏུ་གསོལ༔ མན་ངག་ལུང་གི་སློབ་དཔོན་ཆེན་པོ་ཡིས༔ འགྲོ་དོན་གདུལ་བྱའི་བར་ཆད་བཟློག་ཏུ་གསོལ༔ ཤེས་རབ་རྒྱུད་ཀྱི་སློབ་དཔོན་ཆེན་པོ་ཡིས༔ ཆོས་བརྒྱུད་འཛིན་པའི་བར་ཆད་བཟློག་ཏུ་གསོལ༔ ཉམས་ཆག་བསྐང་བའི་སློབ་དཔོན་ཆེན་པོ་ཡིས༔ རྩ་རླུང་ཉམས་པའི་བར་ཆད་བཟློག་ཏུ་གསོལ༔ མེ་ལོང་རྡོ་རྗེ་རྀགས་ཀྱི་མཁའ་འགྲོ་མས༔ སྒྲུབ་པའི་ཤར་ཕྱོགས་བར་ཆད་བཟློག་ཏུ་གསོལ༔ མཉམ་ཉིད་རིན་ཆེན་རིགས་ཀྱི་མཁའ་འགྲོ་མས༔ སྒྲུབ་པའི་ལྷོ་ཕྱོགས་བར་ཆད་བཟློག་ཏུ་གསོལ༔ སོར་རྟོག་པདྨ་རིགས་ཀྱི་མཁའ་འགྲོ་མས༔ སྒྲུབ་པའི་ནུབ་ཕྱོགས་བར་ཆད་བཟློག་ཏུ་གསོལ༔ བྱ་གྲུབ་ལས་ཀྱི་རིགས་ཀྱི་མཁའ་འགྲོ་མས༔ སྒྲུབ་པའི་བྱང་ཕྱོགས་བར་ཆད་བཟློག་ཏུ་གསོལ༔ སྒོ་མ་ལས་ཀྱི་ཕོ་ཉ་རིགས་བཞི་ཡིས༔ སྒྲུབ་པའི་མཚམས་ཀྱི་བར་ཆད་བཟློག་ཏུ་གསོལ༔ བུདྡྷ་སྟོང་ཉིད་མཁའ་འགྲོ་རྣམ་གཉིས་ཀྱིས༔ སྒྲུབ་པའི་སྟེང་འོག་བར་ཆད་བཟློག་ཏུ་གསོལ༔ མ་གཟའ་ཤན་པ་རྡོར་ལེགས་བཙན་རྒོད་ཀྱིས༔ སྒྲུབ་པའི་བར་ཆད་དགྲ་སྲི་བཟློག་ཏུ་གསོལ༔ ཕྱི་ཡི་མི་ཁ་གླེང་གཞི་ཟློག༔ ནང་གི་མཆོད་རྫས་བཅུད་ཉམས་ཟློག༔ གསང་བའི་ཉོན་མོངས་དུག་ལྔ་ཟློག༔ དམ་སྲི་འབྱུང་པོས་གླགས་ལྟ་ཟློག༔ གསེར་འབྲོང་གཡུ་འབྲོང་བར་ཆད་ཟློག༔ སྲིན་མོ་སྨན་མོས་གནོད་པ་ཟློག༔ རྒྱལ་འགོང་བསེ་རག་དམ་སྲི་ཟློག༔ བགེགས་རིགས་ལན་ཆགས་འབྱུང་པོ་ཟློག༔ སྒྲུབ་པའི་བར་ཆད་རྐྱེན་ངན་ཟློག༔ ཉམས་པ་དགྲ་བོའི་སྟེང་དུ་ཟློག༔ བཟློག་ཅིང་བསྒྱུར་བའི་ཕྲིན་ལས་མཛོད༔ ཧཱུྃ༔ རྡོ་རྗེ་སློབ་དཔོན་ལྷ་ཚོགས་ཀྱིས༔ ཤ་ཁྲག་གཏོར་མ་བདུད་རྩི་བཞེས༔ རྣལ་འབྱོར་སྒྲུབ་པའི་སྐལ་ལྡན་ལ༔ བར་ཆད་རྐྱེན་ངན་གང་བྱུང་ཟློག༔ བཟློག་ཅིང་བསྒྱུར་བའི་ཕྲིན་ལས་མཛོད༔ «ཅེས་གཏོར་མ་ཕུལ་ཞིང་ཕྲིན་ལས་བཅོལ། ས་མ་ཡ༔ བདག་འདྲ་པདྨ་གར་དབང་གིས༔ ཕྱི་རབས་རྗེས་འཇུག་བུ་ཡི་དོན༔ བཟློག་པ་བདུད་བཞིའི་གཡུལ་འཇོམས་བཞག༔ སྒྲུབ་ལ་བར་ཆད་འབྱུང་སྲིད་ན༔ བཟློག་པ་ཡོད་ཆོག་ཟབ་མོ་རྒྱ༔ ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གཏད་རྒྱ༔ ཨོ་རྒྱན་རྩ་གསུམ་གླིང་པས་སྦས་ཚལ་ནས་གདན་དྲངས་ཤིང་གསང་སྔགས་ཆོས་གླིང་དུ་ཤོག་སེར་ནས་བོད་ཡིག་ཏུ་ཞལ་བཤུས་པའོ།། །། »